” የስኬታችን ምስጢር አንድነታችን እና ዲሲፕሊን ነው ” አሰልጣኝ ዘሪሁን ሸንገታ
ቅዱስ ጊዮርጊስ በዛሬው እለት ዳሽን ቢራን ማሸነፉን ተከትሎ የሊጉን ዋንጫ 2 ጨዋታ እየቀረው ማሸነፉን አረጋግጧል፡፡ከጨዋታው በኋላ አስተያየታቸውን የሰጡት የቅዱስ ጊዮርጊሱ ረዳት አሰልጣኝ ዘሪሁን ሸንገታ ሻምፒዮንታቸውን በማረጋገጣቸው ደስታ እንደተሰማቸው ተናግረዋል፡፡” እንደ ቡድኔ እና እንደራሴ የለፋንበት ዋንጫ ነው። የለፋንበትን ዋንጫ በጥሩ ሁኔታ መውሰዳችንን አረጋግጠናል። በጣም ደስተኛ ነኝ። ” ብለዋል አክለውም ለቅዱስ ጊዮርጊስ አባላት እና ደጋፊዎች የእንኳን ደስ አላችሁ መልእክት አስተላልፈዋል፡፡” ለቅዱስ ጊዮርጊስ ደጋፊዎችና ለተጫዋቾች እንዲሁም አባላት ይህን 13ኛ ዋንጫ ቤታችን ስላስገባን እንኳን ደስ አላችሁ እንድትሉልኝ እፈልጋለሁ። ”አሰልጣኝ ዘሪሁን ለቅዱስ ጊዮርጊስ ስኬታማነት አንድነት እና የስራ ዲሲፕሊን የድላቸው ምስጢር እንደሆነ ያምናሉ፡፡” ስኬታችን አንድነታችን እና በጥሩ ዲሲፕሊን እያንዳንዱን ጨዋታ ተጫውተን ውጤት ይዘን መውጣታችን ያመጣው ነው። ትልቁ የስኬታችን ሚስጥር ይህ ነው። ” ሲሉ አጠቃለዋል፡፡